
ΔΕΛΤΙΟ ΤΥΠΟY
Συλλήψεις τριών αλλοδαπών για διευκόλυνση μεταφοράς, πλαστογραφία και σύσταση συμμορίας στη Σάμο


Τις μεσημβρινές ώρες χθες, στελέχη της Λιμενικής Αρχής της Σάμου προέβησαν στη σύλληψη τριών (03) αλλοδαπών, ηλικίας 37, 23 και 21 ετών, στον λιμένα Πυθαγορείου Σάμου.

Συγκεκριμένα, κατόπιν αξιοποίησης πληροφοριών και στο πλαίσιο συντονισμένης επιχείρησης από στελέχη του Γραφείου Ασφάλειας του Λιμεναρχείου Σάμου, εντοπίστηκε ο 21χρονος αλλοδαπός (υπήκοος Τουρκίας) εξωτερικά του αερολιμένα Σάμου να επιβιβάζεται σε Ε.Δ.Χ. όχημα (ΤΑΞΙ). Αμέσως τέθηκε σε διακριτική επιτήρηση και ακολούθως εντοπίστηκε στην πόλη της Σάμου να παραδίδει πλαστά δελτία αιτούντος ασύλου στον 37χρονο (υπήκοο Τουρκίας) και στον 23χρονο (υπήκοο Συρίας).

Στη συνέχεια, επιβιβάστηκαν και οι τρεις (03) στο ανωτέρω όχημα με προορισμό τον λιμένα Πυθαγορείου, προκειμένου να ταξιδέψουν με επιβατηγό-οχηματαγωγό (Ε/Γ-Ο/Γ) πλοίο στον Πειραιά. Κατά την άφιξή τους στο λιμάνι ακινητοποιήθηκαν από τα στελέχη Λ.Σ.-ΕΛ.ΑΚΤ., όπου διαπιστώθηκε ότι ο 23χρονος και ο 37χρονος είχαν εισέλθει παράνομα στη χώρα και κατείχαν τα πλαστά έγγραφα με σκοπό τη μετακίνησή τους στην ενδοχώρα. Από την περαιτέρω προανακριτική έρευνα προέκυψε ότι ο 21χρονος είχε αναλάβει εξ ολοκλήρου την οργάνωση, την καθοδήγηση και τη διευκόλυνση της μεταφοράς των δύο (02) αλλοδαπών, μέσω της συνεχούς παρουσίας και επίβλεψής του, ενώ επρόκειτο να επιβιβαστεί μαζί τους στο πλοίο, ενεργώντας από κοινού με έτερο πρόσωπο.

Από το Λιμεναρχείο Σάμου, που διενεργεί την προανάκριση, συνελήφθησαν ο 23χρονος και ο 37χρονος για παράβαση του άρθρου 83 παρ. 1 του Ν. 3386/2005 («Παράνομη είσοδος στη χώρα»), του άρθρου 24 παρ. 6 του Ν. 5038/2023 («Κατοχή πλαστού ταξιδιωτικού εγγράφου»), καθώς και των άρθρων 216 («Πλαστογραφία») και 46 παρ. 1 («Ηθική αυτουργία») του Π.Κ. Παράλληλα, συνελήφθη ο 21χρονος για παράβαση του άρθρου 25 παρ. 1 του Ν. 5038/2023 («Διευκόλυνση μεταφοράς πολιτών τρίτων χωρών εκ κερδοσκοπίας κατά συρροή και από κοινού»), καθώς και του άρθρου 187 παρ. 3 του Π.Κ. («Συμμορία»).
Από τη Λιμενική Αρχή Σάμου κατασχέθηκαν τα δύο (02) πλαστά έγγραφα και μία (01) συσκευή κινητής τηλεφωνίας, ενώ παράλληλα διερευνάται η εμπλοκή τρίτου προσώπου με το οποίο φέρεται να ενεργούσε από κοινού ο 21χρονος.


Διαθέσιμο φωτογραφικό υλικό στο www.hcg.gr 

